රට තුල උද්ගත වී ඇති කොරෝනා වෛරස් ව්‍යාප්තියේ දැඩි අවදානම් ස්වභාවය හේතුවෙන් ජාතික ප්‍රවාහන වෛද්‍ය ආයතනයේ සේවාවන් සැපයීම සීමා කර ඇති බවද එහි සභාපති වෛද්‍ය සචින්ද්‍ර ගමගේ ප්‍රකාශ කළා.නියමිත සෞඛ්‍යාරක්ෂිත ක්‍රමවේද අනුගමනය කරමින් සේවා සැපයීම සඳහා හෙට සිට එහි නුගේගොඩ ප්‍රධාන කාර්යාලය හා වේරහැර ඇතුළු අනෙකුත් සියලුම ශාඛා කාර්යාල මගින් සේවා සපයනු ලබන්නේ දුරකථන අංක 225 ඇමතීම මගින් හෝ ඊ චැනලින් සේවා මගින් කලින් වේලාවන් වෙන් කර ගත් අය සඳහා පමණයි.කෙසේ නමුත්, අධිකරණය මගින් යොමුකරන රියදුරන්ගේ වෛද්‍ය පරීක්ෂණ සඳහා සේවා සැපයීම සීමාවකින් තොරව සිදුකරන බව ද ජාතික ප්‍රවාහන වෛද්‍ය ආයතනය නිකුත් කළ නිවේදනයේ දැක්වෙනවා.පවතින තත්වය හමුවේ මරදගහමුල නගරයේ ඔසුසැල් හැර සෙසු සියලු ව්‍යාපාරික ස්ථාන හෙට රාත්‍රියේ සිට වසා තැබීමට තීරණය කළ බව මරදගහමුල ව්‍යාපාරික සංගමයේ සභාපති බී.කේ රංජිත් ප්‍රකාශ කළා.එසේම අන්තර් පළාත් සංචරණ සීමා උල්ලංඝනය කරමින් බස්නාහිර පළාතට ඇතුලු වීමට උත්සහ කල වාහන 382ක් ආපසු හරවා යවා තිබෙනවා.පොලිස් මාධ්‍ය ප්‍රකාශක ජේ්‍යෂ්ඨ නියෝජ්‍ය පොලිස්පති අජිත් රෝහණ සඳහන් කළේ, ගත වූ පැය 24 තුල වාහන 4,500ක් පරීක්ෂාවට ලක් කල බවයි.එමෙන්ම, පළාත් වලට ඇතුලු වන වාහන පරික්ෂා කිරීම සඳහා අතුරු මාර්ග ආවරණය වන පරිදි පොලිස් කණ්ඩායම් යොදවා ඇති බව ඔහු ප්‍රකාශ කළා.මේ අතර, ගතවූ පැය 24 තුල නිරෝධායන නීති උල්ලංඝණය කිරීම හේතුවෙන් පුද්ගලයන් 108 දෙනෙකු අත්අඩංගුවට ගෙන තිබෙනවා.